text: Erhvervsdrivende-/sælgerbegrebet
  
  publiceret: 2023-04-27 09:20:37+02:00
  Erhvervsdrivende-/sælgere er personer, der udøver selvstændig, privat, økonomisk erhvervsvirksomhed inden for handel, industri, håndværk, transport, liberale erhverv, den finansielle sektor mv.
  Det er ikke afgørende, om der er tale om en hoved- eller bibeskæftigelse, men aktiviteten skal have et erhvervsmæssigt præg, dvs. en fortsat karakter og et ikke helt ubetydeligt omfang. Der lægges i den forbindelse vægt på bl.a. hyppigheden af transaktioner og kontinuitet i vurderingen af, om en person anses som erhvervsdrivende-/sælgere.
  Et enkeltstående salg vil som udgangspunkt ikke være tilstrækkeligt til, at sælgeren skal anses som erhvervsdrivende-/sælgere.
  Det er ikke en forudsætning for at blive anset som erhvervsdrivende, at sælgeren har et fast forretningssted, men det kan indgå i vurderingen.
  Det er heller ikke afgørende, om der med virksomheden tilstræbes en økonomisk gevinst.
  Offentlige virksomheder kan anses som erhvervsdrivende-/sælgere, hvis de udøver virksomhed, der kan sidestilles med privat erhvervsvirksomhed, fx levering af vand fra offentlige vandværker til private forbrugere.
  Foreninger, organisationer og sammenslutninger kan tillige efter omstændighederne anses som erhvervsdrivende, hvis de udøver erhvervsprægede aktiviteter.
  Organisationer, hvis formål udelukkende er velgørende, almennyttigt, politisk eller religiøst, anses som udgangspunkt ikke for erhvervsdrivende, hvad angår deres indsamlingsaktiviteter. Sådanne organisationer kan dog anses som erhvervsdrivende for så vidt angår organisationernes kommercielle aktiviteter, fx Forbrugerrådet Tænks salg af Magasinet Forbrugerrådet Tænk eller FDM's salg af bilmagasinet Motor.
  Ud over, at sælger skal anses som en erhvervsdrivende, kræves det for, at reglerne om forbrugerkøb finder anvendelse, at det konkrete køb har relation til sælgerens erhvervsvirksomhed. Et konkret salg kan være en del af sælgerens udøvelse af erhvervsvirksomhed, selv om salgsgenstanden ikke er en del af det sædvanlige sortiment